Taxibestuurder wat vrou sleep na verwagting vandag in hofFoto: Netcare911 Die Johannesburgse advokaat wat Dinsdag deur ŉ taxi omgery en meters ver gesleep is, is steeds in ŉ kritieke maar stabiele toestand in die hospitaal. Kim McCusker (25) se ma, Patricia, sê haar dogter is steeds in die hoësorgeenheid van die Life Fourways hospitaal. McCusker het ŉ beroep gedoen op die publiek om vir haar dogter te bid. Kim is Dinsdagoggend deur ŉ taxi omgestamp en vir honderde meters ver gesleep. McCusker en haar verloofde, wat deur die Star as Lawrence Grobler geïdentifiseer is, was Dinsdagoggend omstreeks 6:30 op pad na die gimnasium toe ŉ taxi in hulle bakkie vasgery het. Die paartjie het uit die motor geklim om die taxibestuurder se besonderhede te kry toe hy weggejaag het en McCusker saamgesleep het. Die taxibestuurder beweer glo Grobler het hom aangerand en dit is hoekom hy weggejaag het. Die McCusker familie sê hulle sal ŉ klag van poging tot moord teen die bestuurder aanhangig maak. Die bestuurder sal na verwagting Woensdag in die Randburg landdroshof verskyn.